-	Det er en dejlig dag i dag, lyder det fra Peter Møller Madsen, der er festivalleder på Nibe Festival. Mandag har Kulturministeriet nemlig meldt ud, at de vil holde hånden under markeder og festivaler, hvis coronavirussen betyder, at de må aflyse sommerens arrangementer. Det betyder, at for eksempel Nibe Festival nu for alvor kan gå videre med planlægningen. -	Vi er rigtig glade. Det betyder meget for både Nibe Festival, men jo også for hele branchen. Det er rigtig dejligt, at der er faldet en aftale på plads, som dog selvfølgelig først lige skal bekendtgøres og udmøntes. Men so far ser det rigtigt godt ud, siger festivallederen. Det er regeringen, der sammen med Venstre, Socialistisk Folkeparti, Radikale Venstre, Enhedslisten, Det konservative Folkeparti og Alternativet er blevet enige om en aftale om kompensation til arrangørerne for en halv milliarder kroner. Og selvom aftalen først er landet nu, så er det ikke tidspunktet, som festivallederen hænger sig i. -	Jeg har stor respekt for, at der er bred enighed om en aftale, og vi er dygtige til det vi laver. Vi skal nok få lavet en god udgave af Nibe Festival på den tid, vi har. Hellere, at aftalen kommer sent end aldrig, siger han. Aftalen er en videreførelse og forenkling af den eksisterende arrangørordning, som holder hånden under alle arrangører af store events med mindst 350 deltagere, hvis det viser sig nødvendigt at aflyse, udskyde eller væsentligt ændre arrangementerne med afsæt i et gældende forsamlingsforbud. Selvom Peter Møller Maden er glad for aftalen, som nu gør det muligt at booke musikere, leverandører osv., så håber han, at det politiske arbejde fortsætter, så det rent faktisk bliver muligt at afholde festivalen. -	Det er jo dejligt at vide, at hvis det triste sker, så er der hjælp at hente, men jeg håber da, at der stadig er fokus på en plan for genåbning. Der er jo ikke noget, vi hellere vil, end rent faktisk at holde vores festival. Aftalen gælder foreløbig frem til 30. september 2021.

Referat:
Der er nu godt nyt for de nordjyske markeder og festivaler. Hvis corona spænder ben for, at arrangementerne kan afholdes, bliver de kompenseret, oplyser Kulturministeriet.